Euroopan parlamentin päätöslauselma lehdistönvapaudesta Algeriassa



Virallinen lehti nro 124 E , 15/05/2006 s. 0567 - 0569



P6_TA(2005)0242 Lehdistönvapaus Algeriassa Euroopan parlamentin päätöslauselma lehdistönvapaudesta Algeriassa Euroopan parlamentti, joka - ottaa huomioon 21. huhtikuuta 2002 tehdyn Euroopan unionin ja Algerian välisen Euro–Välimeri-assosiaatiosopimuksen, - ottaa huomioon Yhdistyneiden kansakuntien kehitysohjelman (UNDP) inhimillistä kehitystä arabimaissa arvioivat vuosiraportit vuosilta 2002, 2003 ja 2004, - ottaa huomioon komission 21. toukokuuta 2003 antaman tiedonannon "Välimeren alueen kumppanimaiden kanssa toteutettavien, ihmisoikeuksiin ja demokratiakehitykseen liittyvien EU:n toimien lujittaminen" (KOM(2003)0294), - ottaa huomioon komission 11. maaliskuuta 2003 antaman tiedonannon "Laajempi Eurooppa ja naapuruus: uusi kehys suhteille EU:n itäisiin ja eteläisiin naapureihin" (KOM(2003)0104), - ottaa huomioon komission 12. huhtikuuta 2005 antaman tiedonannon, jonka aiheena oli kymmenvuotinen Euro–Välimerikumppanuus ja työohjelma seuraavien viiden vuoden haasteiden kohtaamiseksi (KOM(2005)0139), - ottaa huomioon 28. huhtikuuta 2005 antamansa päätöslauselman ihmisoikeuksista maailmassa vuonna 2004 ja Euroopan unionin ihmisoikeuspolitiikasta [1], - ottaa huomioon Euro–Välimeri-alueen parlamentaarisen kokouksen Kairossa 15. maaliskuuta 2005 antaman päätöslauselman, - ottaa huomioon aikaisemmat Algeriasta antamansa päätöslauselmat ja erityisesti assosiaatiosopimuksen tekemisestä Algerian kanssa 10. lokakuuta 2002 antamansa päätöslauselman [2], - ottaa huomioon työjärjestyksen 115 artiklan 5 kohdan, A. katsoo, että Euro–Välimerikumppanuudella pyritään erityisesti perustamaan rauhan ja vakauden alue, joka perustuu ihmisoikeuksien, perusvapauksien ja demokratian periaatteisiin, B. katsoo, että Euroopan unionin on huolehdittava demokratian, hyvän hallintotavan ja oikeusvaltion edistämisestä sekä kaikkien ihmisoikeuksien puolustamisesta, C. muistuttaa sitoumuksista, jotka Algerian hallitus allekirjoitti 27. ja 28. marraskuuta 1995 pidetyssä Euro-Välimeri-konferenssissa annetun Barcelonan julistuksen puitteissa, D. ottaa huomioon edellä mainitun assosiaatiosopimuksen 2 artiklan, jonka mukaan demokratian periaatteiden ja perusihmisoikeuksien kunnioittaminen on sopimuspuolten sisäpolitiikan ja kansainvälisen politiikan innoittajana ja sopimuksen olennainen osa, E. muistuttaa, että televisio-, radio- ja painotoiminta ovat Algeriassa valtion monopoleja, F. on huolissaan lehdistönvapaudesta toukokuussa 2001 toteutetun Algerian rikoslain uudistuksen jälkeen ja erityisesti säännöksistä, joilla säädetään kunnianloukkauksista huomattavia sakkorangaistuksia ja vankeustuomioita, G. toteaa, että parhaillaan on meneillään useita painovapausrikkomuksia koskevia oikeudenkäyntejä, joissa on syytettyinä yksityisten ranskankielisten sanomalehtien (Le Matin, Liberté, Le soir d'Algérie ja El Watan) toimittajia, ja on erityisesti huolissaan vankeusrangaistuksista, joita on langetettu Farid Alilatille, Fouad Boughanemille, Hakim Laâlamille, Abla Chérifille, Hassane Zerroukylle, Youssef Rezzougille, Yasmine Ferroukhille ja Hafnaoui Ghoulille, H. muistuttaa, että Le Matin -sanomalehden johtaja Mohamed Benchicou tuomittiin 14. kesäkuuta 2004 kahden vuoden ehdottomaan vankeusrangaistukseen pääoman ja valuutanvaihdon valvontaa koskevan lain rikkomisesta ja että hänen lehtensä joutui tuomioistuinpäätöksellä selvitystilaan kesäkuussa 2004; huomauttaa, että algerialainen tuomioistuin hylkäsi 20. huhtikuuta 2005 hänen pyyntönsä päästä vapauteen terveydellisistä syistä ja että hänen terveydentilansa on huomattavasti heikentynyt; muistuttaa lisäksi, että Er-raï Elâm -lehtiryhmittymän johtaja Ahmed Benaoumin on tuomittu ja on ollut vankeudessa 28. kesäkuuta 2004 alkaen; I. ottaa huomioon, että 9. helmikuuta 1992 annettu asetus poikkeustilasta ja kaikki siitä johtuvat asetukset ja lait ovat edelleen voimassa, J. toteaa, että eurooppalainen ihmisoikeus- ja demokratia-aloite (EIDHR) rahoittaa parhaillaan hankkeita, joilla pyritään kehittämään moniarvoista tiedottamista ja vahvistamaan riippumattomia tiedotusvälineitä Algeriassa, 1. panee tyytyväisenä merkille, että Algerian kansalliskokous on ratifioinut edellä mainitun assosiaatiosopimuksen, ja toivoo, että sopimuksen voimaantulon jälkeen voidaan aloittaa uudelleen poliittinen vuoropuhelu Algerian kanssa assosiaationeuvoston kautta; 2. korostaa, kuinka tärkeitä ovat Euro–Välimerialueen naapuruuspolitiikka ja toimintasuunnitelmat, joilla pyritään vahvistamaan demokratiaa, oikeusvaltiota ja ihmisoikeuksia sekä erityisesti lehdistönvapautta, joka on otettava vakavasti huomioon toimintasuunnitelmia valmistellessa; 3. katsoo erityisesti, että ne toukokuussa 2001 annetun Algerian rikoslain säännökset, joilla säädetään vankeusrangaistus presidenttiä, parlamenttia tai muita julkisia elimiä tai laitoksia koskevasta kunnianloukkauksesta, ovat esteitä toimittajan ammatin harjoittamiselle Algeriassa; 4. kehottaa välittömästi Algerian viranomaisia hyväksymään ja panemaan täytäntöön lainsäädäntötoimia, jotka mahdollistavat perusoikeuksien paremman kunnioittamisen ja muun muassa täyden lehdistönvapauden niiden kansainvälisten sopimusten mukaisesti, joiden osapuoli Algeria on; pyytää tässä yhteydessä, että painovapausrikkomuksista ei enää anneta rangaistuksia; 5. pyytää Algerian viranomaisia vapauttamaan viipymättä kunnianloukkauksista vankeusrangaistuksiin tuomitut toimittajat sekä lopettamaan yksityisten algerialaisten tiedotusvälineiden oikeudellisen ahdistelun mielipiderikoksien vuoksi ja niitä koskevat oikeudenkäynnit; 6. katsoo, että poikkeustilan lakkauttaminen edistäisi oikeusvaltion kehittämistä ja assosiaatiosopimuksen 2 artiklan määräysten noudattamista; 7. pyytää neuvostoa ja komissiota ottamaan käyttöön järjestelmän, jonka avulla voidaan säännöllisesti arvioida, noudattavatko kaikki assosiaatiosopimuksen osapuolet sekä Euroopan parlamentti, Algerian kansalliskokous ja Algerian kansalaisyhteiskunta sopimuksen 2 artiklaa; 8. kehottaa puheenjohtajavaltiona toimivaa Yhdistynyttä kuningaskuntaa kutsumaan koolle EU:n ja Algerian assosiaationeuvoston poliittisen vuoropuhelun aloittamiseksi uudelleen Algerian kanssa ja ottamaan tämän kokouksen esityslistalle kysymyksen lehdistönvapaudesta; 9. kehottaa komissiota edistämään jatkossakin EIDHR:n kautta ohjelmia, joilla tuetaan Algerian riippumattomia tiedotusvälineitä sekä moniarvoisen tiedottamisen kehitystä; 10. pyytää, että suhteista Maghreb-maihin vastaavan valtuuskunnan seuraavassa kokouksessa käsiteltäisiin lehdistönvapautta; 11. kehottaa puhemiestä välittämään tämän päätöslauselman neuvostolle, neuvoston pääsihteerin ja YUTP:n korkean edustajan Javier Solanan henkilökohtaiselle edustajalle ihmisoikeuskysymyksissä, komissiolle sekä Algerian hallitukselle ja kansalliskokoukselle. [1] Hyväksytyt tekstit, 28.4.2005, P6_TA(2005)0150. [2] EUVL C 279 E, 20.11.2003, s. 115. --------------------------------------------------